***УТВЪРЖДАВАМ:* /п/**

 ***Пламен Неделчев***

 ***Административен ръководител-***

 ***Председател на ОС- Силистра***

 ***Заповед № 121/28. 03. 2023 год.***

***ВЪТРЕШНИ ПРАВИЛА***

**За използването на специализираното помещение „ Синя стая“ за изслушване на деца в гр. Силистра.**

**I. Общи положения:**

Чл. 1. (1) Настоящите правила уреждат използването на специализираното помещение „Синя стая” за изслушване или разпит на деца за целите на наказателния, гражданския и административния процес от Окръжен съд - Силистра, Районен съд - Силистра, Окръжна прокуратура –Силистра, Районна прокуратура –Силистра, ОД на МВР – Силистра, Комисията за борба с противообществените прояви на малолетни и непълнолетни и отдел „Закрила на детето“ към Дирекция Социално подпомагане – Силистра.

(2) При необходимост „Синята стая“ може да бъде използвана и от други институции.

(3) По смисъла на настоящите правила „дете" e всяко лице, ненавършило 18 години.

Чл. 2. „Синята стая" се намира в гр. Силистра, бул. “Македония“ № 61, ет. 2.

Чл. 3. (1) „Синята стая" е специално приспособена за провеждане на разпити и изслушване на деца от обучени специалисти извън съдебната зала или управлението на полицията.

(2) „Синята стая" се състои от две, свързани помежду си посредством затъмнено стъкло, помещения, а именно: кабинет № 205, в който се осъществява изслушването или разпитът на детето и стая № 206 - за останалите участници в процеса.

**II. Цели и принципи:**

Чл. 4. Използването на „Синята стая" от институциите по чл.1 ал.1 и 2 от настоящите правила има следните цели и принципи:

а) гарантиране на най-добрия интерес на детето;

б) гарантиране на правото на детето да изразява собствени възгледи свободно по всички въпроси, които го касаят и да бъде изслушвано във всякакви съдебни и административни процедури, отнасящи се до него;

в) признаване и отчитане във всички фази на наказателното производство на уязвимостта на децата, жертви/свидетели или извършители на престъпления, и недопускане на повторно травмиране на децата;

г) прилагане на щадящи процедури, признаващи специалните потребности на децата, участници в правни производства и/или жертви и свидетели на престъпления;

д) провеждане на комуникацията с децата, участници в съдебни /административни/производства и/или жертви/свидетели/извършители на престъпления, на разбираем и достъпен за тях език и в щадяща среда;

е) създаване на необходимите условия за избягване на контакт между жертвите и извършителя на престъплението;

ж) създаване на условия, които гарантират едновременно правото на децата на специална закрила и изпълнение на целите на производствата, в които участват.

**III. Използване на синята стая.**

Чл. 5.(1) „Синята стая“ може да се използва от органите по чл.1, ал.1 и 2 от правилата, когато е необходимо да бъде разпитано или изслушано дете - участник в наказателно, гражданско, административно или друго производство.

(2) Разпитът или изслушването на дете се провежда през деня, освен в неотложни случаи при съблюдаване на най-добрия интерес на детето.

**IV. Провеждане на разпит/ изслушване по наказателни и граждански дела**

Чл. 6. (1) Разпитът или изслушването в „Синята стая“ по дела се извършва по правилата на НПК или ГПК от съответния орган на досъдебното производство или съда, подпомагани от съответния специалист /социален работник, психолог/, съобразно чл. 15, ал. 4 и ал. 5 от Закона за закрила на детето.

(2) Останалите участници в процеса могат да задават въпроси на детето чрез обучения специалист.

(3) В нито един момент от процедурата не се допуска контакт между детето и заподозрения/обвиняемия/подсъдимия /включително при влизане и излизане от „Синята стая"/.

(4) Специалистът, който провежда изслушването или разпита на детето може да отправя препоръки към органа, водещ разследването/съдията относно необходимостта от почивка или прекратяване на разпита или изслушването.

**V. Ред за използването на „ Синята стая“**

Чл. 7.(1) За ползване на „Синята стая“ съответният орган от институциите по чл. 1 подава писмено искане до председателя на ОС – Силистра, в което изрично посочва име, длъжност и институция, номера и вида на производството, дали ще се използва звукозаписна техника, броя лица, които ще присъстват на разпита/изслушването на детето, дата и час на провеждане на разпита/изслушването, както и други специфични изисквания, ако има такива.

Искането се подава в „Човешки ресурси“ или на електронната поща на ОС – Силистра : sos\_silistra@abv.bg.

(2) След получаване на искането съдебният администратор на Окръжен съд - Силистра го вписва в електронен регистър, в които се отразява датата на провеждане, имената и длъжността на разпитващия, както и институцията, която представлява.

(3) При провеждането на разпита/изслушването участва специалист, обучен да провежда разпити/изслушвания в „Синя стая“, като предварително се вземе предвид мнението му дали детето е в състояние да представи надеждна за целите на правосъдието информация, без това да му причини допълнителен стрес.

(4) По искане на Окръжна прокуратура - Силистра, Районна прокуратура - Силистра и Областна дирекция на МВР, системният администратор снема запис на предоставен му от съответната институция носител.

 (5) По време на ползване на помещенията, представителите на всяка институция носят отговорност за наличното оборудване и инвентар.

 (6) При установяване на повреди на имуществото, констатиралият ги незабавно информира съдебния администратор на Окръжен съд- Силистра, а при неизправност на техниката - системния администратор на Окръжен съд - Силистра. Съставя се протокол, в който се посочва датата на установяване на щетата, обстоятелствата при които същата е била установена, кратко описание на проблема и дали същият е препятствал използването на „Синята стая“. Протоколът се подписва от установилия повредата и от още поне един от присъстващите на насрочената сесия.

 (7) Достъпът до „Синята стая“ се осъществява чрез управителя сгради на ОС – Силистра, който съхранява ключовете за помещенията.

**VI. Поддържане на техниката. Разпределение на разходите.**

Чл. 8. За поддържане на техниката в „Синя стая" отговаря системният администратор на Окръжен съд – Силистра.

Чл. 9. Поддържането на хигиената в „Синя стая" се осъществява от Окръжен съд –Силистра.

*ЗАКЛЮЧИТЕЛНИ РАЗПОРЕДБИ*

**§ 1.** Контролът по изпълнението на настоящите правила се осъществява от Председателя на Окръжен съд – Силистра.

**§ 2.** Вътрешните правила влизат в сила от датата на утвърждаването им и могат да бъдат изменяни и допълвани със Заповед на Административния ръководител на Окръжен съд – Силистра.

**§ 3.** Настоящите правила се издават на основание чл. 86, ал. 1, т. 1 и т. 2 от Закона за съдебната власт.

Изготвил: **/п/**

 /съдебен администратор/